Nordjyllands Politi efterlyste mandag i sidste uge vidner og informationer i en sagen om ildspåsættelser af en spejderhytte nær Løgstør. Her brød en ukendt gerningsmand 2. juli om aftenen ind i spejderhytten, hvorefter han satte ild til noget træ derinde – branden blev dog heldigvis hurtigt slukket af tililende brandfolk. Fjorten dage senere - 16. juli - var der igen påsat en brand samme sted, hvor brandvæsnet måtte rykke ud og slukke en brand i et skur. Ingen mennesker har været i fare i de konkrete tilfælde. I den forbindelse er Nordjyllands Politi særdeles interesseret i at høre fra folk, der har kendskab til en rød knallert, der er set i området lørdag 2. juli. Sammenfald med overvågningsbilleder Knallerten er af nyere årgang med runde lygter, formentlig af mærket PGO og uden nummerplade. - En person er set komme kørende på en rødlig knallert ad Brøndumvej og kørte i retning mod gerningsstedet kort tid før den første brand, fortæller efterforskningslederen, vicepolitiinspektør Niels Kronborg, der tilføjer: - Vidneafhøringen tyder på, at der er et vist sammenfald med knallertførerens signalement og den person, der ses på de tidligere offentliggjorte overvågningsbilleder. - Vi skal have talt med pågældende for at klarlægge, hvorvidt vedkommende har en forbindelse til sagen, siger Niels Kronborg, som opfordrer til, at man straks ringer til politiet på 114, hvis man har set noget den pågældende aften 2. juli eller 16. juli – eller hvis man har andre informationer af betydning for sagen. Politiet ser med stor alvor på ildspåsættelser, der potentielt kan udvikle sig farligt og i øvrigt kan forvolde stor skade – og så skaber påsatte brande helt naturligt betydelig utryghed i lokalområdet. Og det var da også baggrunden for, at politiets efterforskningsledelse mandag 11. juli gik i offentligheden med billeder af den formodede maskerede gerningsmand, mens han var i færd med at bryde ind i spejderhytten beliggende på Brøndumvej, Brøndum nær Løgstør. Borgerhenvendelser er vigtige Men den efterlysningen har ikke medført, at der er kommet tips eller andre informationer i sagen, der kan føre efterforskningen til et gennembrud. Derfor lyder opfordringen fra politiet fortsat til at folk, der har informationer i sagen om at henvende sig. - Vi have den her sag opklaret, lyder det fra vicepolitiinspektøren, der samtidig understreger, at ingen mennesker har været i fare i forbindelse med brandene. Signalementet på den formodede gerningsmand lyder: Robust kropsbygning, sort trøje, mørke bukser, grå strømper, sorte sneakers med hvid sål og grå handsker samt en sort elefanthue.

Referat:
En person på en rødlig knallert, muligvis en nyere PGO-scooter, er i politiets søgelys efter en stribe brande mod spejderhytte ved Løgstør.